《杂诗 其五》
宋代·李复

珍图出荣河，八卦开奥秘。圣人重因袭，已极露隐细。

大衍四十九，周流通一气。阴阳穷必变，往反无终始。

元化密推移，消长先默契。鬼神无遁情，垂诏亿万世。

如何扬子云，求名誇谲诡。藻绘太初历，设画随启闭。

盈缩无常运，踦赢谩拟议。安得宇宙间，别更有天地。

文字但艰苦，白首困心志。侯芭何所知，枝指徒为赘。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。